Regionsudvalgets udtalelse om »Kommissionens meddelelse til Rådet og Europa-Parlamentet om en fællesskabsstrategi og rammevilkår for brug af vejtrafiktelematik i Europa samt første handlingsforslag« (98/C 251/02)

REGIONSUDVALGET har -

under henvisning til Kommissionens meddelelse til Rådet og Europa-Parlamentet om en fællesskabsstrategi og rammevilkår for brug af vejtrafiktelematik i Europa samt første behandlingsforslag (),

under henvisning til præsidiets beslutning af 11. juni 1997 og af 18. februar 1998 om at afgive udtalelse i henhold til artikel 198 C, stk. 4, i traktaten om oprettelse af Det Europæiske Fællesskab og henvise det forberedende arbejde til Underudvalg 3 »Transport og Kommunikation«,

under henvisning til Underudvalg 3's forslag til Regionsudvalgets udtalelse (CdR 256/97 rev. 2), som blev vedtaget den 13. november 1997 med Matthias Kurth som ordfører, der blev erstattet af La Forgia,

under henvisning til Rådets resolution af 17. juni 1997 om anvendelse af vejtransporttelematik, navnlig om elektronisk betalingsopkrævning (),

under henvisning til arbejdsdokument fra den højtstående gruppe Telematik i vejtrafikken: »afsluttende rapport om aktiviteterne i EU på området vejtrafiktelematik« af 7. marts 1997,

under henvisning til Europa-Parlamentets og Rådets beslutning af 23. juli 1996 om Fællesskabets retningslinjer for udvikling af det transeuropæiske transportnet (),

under henvisning til Rådets resolution af 28. september 1995 om implementering af telematik inden for vejtransportsektoren (),

under henvisning til Kommissionens meddelelse af 4. november 1994 om telematikanvendelser i den europæiske trafik,

under henvisning til Rådets resolution af 24. oktober 1994 om telematik i trafikken () -

på den 23. plenarforsamling den 13.-14. maj 1998 (mødet af 14. maj) enstemmigt vedtaget følgende udtalelse.

Regionsudvalget har -

1. Generelle bemærkninger

1.1. understreger betydningen af vejtrafiktelematik for forbedring af færdselssikkerheden,

1.2. påpeger, at trafikinfrastrukturen i Europa kan anvendes mere effektivt ved udnyttelse af nye informations- og kommunikationsteknologier,

1.3. påpeger vejtrafiktelematikkens store betydning for den europæiske industris konkurrenceevne på verdensmarkedet,

1.4. er enig i den opfattelse, at miljøbelastningerne kan nedbringes ved brug af vejtrafiktelematik,

1.5. er enig med Kommissionen i, at udviklingen af nye informations- og telekommunikationssystemer og -tjenester yder et vigtigt bidrag til opbygning af informationssamfundet og til tilvejebringelse af nye afsætningsmuligheder for den europæiske industri samt vil bidrage til fremme af beskæftigelsessituationen,

1.6. er enig i Kommissionens kritik gående ud på, at de hidtidige investeringer ikke er blevet afstemt efter hinanden,

1.7. mener, at telematik vil få den største virkning, hvis den inddrages i en integreret færdselspolitisk strategi og en omfattende trafikstyring,

1.8. påpeger, at alle trafiksystemer må udnyttes under hensyntagen til deres respektive stærke punkter,

1.9. gør det klart, at der i løsningen af lokale og regionale trafikproblemer må gøres brug af subsidiaritetsprincippet,

1.10. mener, at Kommissionens meddelelse som udgangspunkt udgør et velegnet grundlag for yderligere foranstaltninger,

1.11. påpeger imidlertid, at kollektiv trafik og intermodalitet forsømmes, hvilket har medført forsinkelser, der har lagt hindringer i vejen for markedets udvikling,

1.12. opfordrer Kommissionen til at sørge for den fornødne tekniske harmonisering, til at sætte skub i udviklingen af brugervenlige og billige apparater, og til at sikre kontinuitet i informationstjenesterne,

1.13. går ind for princippet om konkurrence mellem producenterne,

1.14. forventer, at Kommissionen formulerer intermodalitet, ikke blot som et politisk mål, men også tillægger dette en høj prioritet i forbindelse med tilvejebringelsen af den praktiske gennemførelsesramme,

1.15. anser det for vigtigt, at vejtrafiktelematikken ikke blot forbliver en bestanddel i de transeuropæiske net-transport (TEN-T), men også gøres til et hovedpunkt i TEN-T-fremmeindsatsen,

1.16. påpeger imidlertid, at budgetposten ikke er forsynet med tilstrækkelige finansielle midler,

1.17. understreger, at en forøgelse kun kan komme på tale via en omlægning af midlerne inden for EU-budgettet,

1.18. fremhæver betydningen af et snævert samarbejde mellem den private og offentlige sektor samt etablering af private-public-partnership i spørgsmål vedrørende udvikling, gennemførelse og finansiering af vejtrafiktelematikprojekter,

1.19. anser imidlertid tillige en klar afgrænsning mellem offentlige udgifter (f.eks. i spørgsmål som færdselssikkerhed, transport af farlige produkter og miljøbeskyttelse) og private udgifter for nødvendig,

1.20. mener, at brug af vejtrafiktelematik vil give de europæiske regioner bedre muligheder for at samarbejde med hinanden på tværs af medlemsstaternes grænser således som dette f.eks. er tilfældet med projektet »Permanent Regional Cooperation« (PRECO),

1.21. anser det for fornuftigt, at indførelsen af vejtrafiktelematiksystemer finder sted efter en etapevis plan,

1.22. udtrykker tilfredshed med, at Kommissionen opstiller prioriteter for de aktioner, som den har planlagt,

1.23. udtrykker endvidere tilfredshed med, at Kommissionen vil tage højde for nye udviklinger og fastsætte yderligere vigtige anvendelsesformål, som den anser for påkrævet på mellemlang og lang sigt,

1.24. lægger stor vægt på, at de allerede nu foreliggende resultater af undersøgelser på europæisk, nationalt og regionalt plan tages med i billedet.

2. Bemærkninger til Europa-Kommissionens prioriteter

2.1. Trafikinformationstjenester (RDS-TMC)

2.1.1. er enig i den opfattelse, at RDS-TMC er et europæisk projekt, som bør være interoperabelt i hele Europa,

2.1.2. godkender, at de endnu eksisterende, tekniske harmoniseringsmangler hurtigt må ryddes af vejen,

2.1.3. støtter Kommissionen i dens bestræbelser på:

- at harmonisere tekniske nøgleområder inden for RDS-TMC for at sikre kontinuiteten og interoperabiliteten for multimodale rejse- og trafikinformationstjenester,

- ved hjælp af organisatoriske tiltag at opnå koordinering mellem samtlige berørte parter og eventuelt forelægge yderligere forslag om ensartet brug af de nødvendige tekniske specifikationer,

- at fremskynde indførelsen af RDS-TMC ved hjælp af en informationsoffensiv,

2.1.4. opfordrer Kommissionen til også at fremme andre innovative og fremadrettede teknologiske udviklinger såsom Digital Audio Broadcasting (DAB) med samme intensitet.

2.2. Elektronisk betaling

2.2.1. mener, at vejbetaling på visse strækninger som hovedregel muliggør en nuanceret og brugerretfærdig prisdannelse,

2.2.2. gør det klart, at »road-pricing« bør være et led i et afbalanceret og konkurrenceneutralt system omfattende motorkøretøjsbeskatning, råoliebeskatning, vejafgifts- og tidsrelaterede gebyrer, og ikke bør anskues isoleret,

2.2.3. påpeger, at der i debatten om »road-pricing« må sondres mellem personbiler, motorkøretøjer i rutefart og lastbiler, og at road-pricing for personbiler, især i regionerne, kan få anseelige konsekvenser for hele vejnettet samt føre til uønskede forskydninger i trafikudviklingen,

2.2.4. opfordrer Kommissionen til i alle forslag at være opmærksom på de særlige trafikproblemer i regionerne, ikke mindst i de tætbefolkede områder, da road-pricing-tiltag især har drastiske følger for trafikken, økonomien og miljøet i disse regioner,

2.2.5. støtter Kommissionen i dennes strategi, som går ud på først at ty til retlige skridt, når alle andre muligheder er udtømt,

2.2.6. gør opmærksom på, at på grund af omkostningerne kan det trafik- og miljøpolitiske mål med trafikbeskatningen nås bedre, hurtigere og mere effektivt, hvis der benyttes andre pris- og afgiftspolitiske foranstaltninger.

2.3. Udveksling af trafikdata og informationsstyring

2.3.1. mener, at hovedvægten bør lægges på følgende:

- formulering af principper for udveksling af data mellem offentlige og private udbydere og brugere, under hensyntagen til resultaterne af EU-projekter som ENTERPRICE,

- belysning af spørgsmålet, hvilke dele af informationsmarkedet der bør være offentlige, og hvilke der bør være private, og hvor mulighederne for public-private-partnership ligger,

- tilvejebringelse af rammevilkår for privatisering af visse opgaver,

- netværkssammenkobling af databanker,

2.3.2. påpeger, at EU-regler som følge af subsidiaritetsprincippet må være begrænset til at tilvejebringe en ramme for spørgsmål vedrørende teknisk harmonisering og opbygning af grænseflader,

2.3.3. opfordrer Kommissionen til at tilvejebringe forudsætningerne for omfattende samarbejde mellem regionerne.

2.4. Grænsefladen mellem menneske og maskine

2.4.1. støtter Kommissionens bestræbelser på at topprioritere sikkerheden i det køretøjsrelaterede telematikudstyr, såsom billedskærme og køretøjsstyresystemer, og opfordrer Kommissionen til at sørge for obligatoriske mindstenormer,

2.4.2. påpeger, at harmoniseringsforanstaltninger ikke må føre til, at der slækkes på sikkerhedskravene,

2.4.3. opfordrer Kommissionen til at virke for flersprogethed i udstyrets udvikling.

2.5. Systemarkitektur

2.5.1. støtter Kommissionens hensigt om at foretrække en åben systemarkitektur, som kun anlægger en grov teknisk ramme for at sikre interoperabiliteten mellem forskellige systemer på lang sigt, idet der samtidig lades spillerum for innovationer og teknologiske fremskridt,

2.5.2. påpeger, at en åben systemarkitektur også er forudsætningen for et effektivt regionalt samarbejde, hvor der tages hensyn til de særlige regionale karakteristika, mellem den offentlige og den private sektor.

3. Bemærkninger til de yderligere anvendelsesmuligheder, som Europa-Kommissionen planlægger

3.1. Informationer og vejledning før og under kørslen

3.1.1. understreger den centrale betydning, som dynamiske, intermodale rejseinformationssystemer har for en bedre udnyttelse af trafikkapaciteten, optimering af trafikstrømme og forbedring af færdselssikkerheden,

3.1.2. er enig i den opfattelse, at en ensartet informationsarkitektur som f.eks. et digitalt kort samt sikring af databeskyttelse udgør nogle vigtige rammevilkår,

3.1.3. fremhæver udtrykkeligt den store betydning af præ- og on-trip-information for den kollektive trafik, herunder navnlig for bedre udstyrede motorkøretøjer i rutefart,

3.1.4. understreger, at man især ved brug af præ-trip information kan undgå trafik i byområder og tætbefolkede regioner samt muliggøre en overgang til mere miljøvenlige trafikmidler,

3.1.5. opfordrer Kommissionen til at sørge for Europa-omspændende interoperabilitet og kontinuitet mellem de forskellige trafiksystemer.

3.2. Forvaltning, drift og styring af fjern- og bytrafik

3.2.1. udtrykker tilfredshed med, at Kommissionen gør det til et mål at udvikle yderligere multikorridor- og netværksforvaltningsprojekter samt indførelse af ensartede katastrofesystemer,

3.2.2. peger på det nødvendige i omfattende samarbejdsformer mellem regionerne og opfordrer Kommissionen til at støtte samarbejdet mellem regionerne,

3.2.3. afviser af subsidiaritetshensyn foranstaltninger fra Kommissionens side med hensyn til adgangsveje på regionalt og kommunalt plan.

3.3. Yderligere telematiktjenester i bytrafikken

3.3.1. gør det klart, at telematikanvendelser såsom elektronisk betaling og reservationssystemer ikke kræver regulering eller støtte fra EU's side.

3.4. Car-pooling

3.4.1. udtrykker tilfredshed med, at Kommissionen vil fremme alment tilgængelige databaser,

3.4.2. tager, af subsidiaritets- og kompetencemæssige årsager, afstand fra kommissionsindgreb på andre felter såsom reservationssystemer og merværditjenester.

3.5. Højtudviklede køretøjssikkerhedssystemer og -styring

3.5.1. udtrykker tilfredshed med udviklinger, som bidrager til væsentlig forbedring af færdselssikkerheden og trafikafviklingen,

3.5.2. er modstander af al EU-indsats, som ofrer det høje sikkerhedsniveau på standardiseringens alter.

3.6. Erhvervskøretøjer (logistik-kæde)

3.6.1. mener, at telematik i godstrafikken kan yde et væsentligt bidrag til forbedring af effektiviteten og til nedbringelse af trafikmængden,

3.6.2. påpeger, at telematik i godstrafikken som regel er en privatøkonomisk opgave, men på visse felter, såsom transport af farlige produkter, må anses for at henhøre under medlemsstaternes eller regionernes beføjelser.

4. Konklusioner

4.1. er i høj grad tilfreds med Kommissionens initiativer til at udvikle brugen af trafiktelematik i Europa,

4.2. anser det for vigtigt, at der opstilles frister for disse initiativers konkretisering,

4.3. opfordrer Kommissionen til:

- at koncentrere sig om de områder, hvor behovet for indsats er størst, og som tydeligt falder inden for Kommissionens kompetenceområde,

- fremover at tillægge intermodalitet større vægt,

- at lægge mere vægt på kollektiv trafik end hidtil,

- ikke at vente med yderligere anvendelsesformål såsom præ-trip information til det mellemlange eller lange sigt, men allerede nu tildele dette område prioritet,

- at tage højde for, at vejtrafiktelematikken indgår i de samlede trafikstyringsstrategier på regionalt plan, og at der derfor er behov for et omfattende samarbejde mellem regionerne, hvilket Kommissionen bør understøtte,

4.4. gør det klart, at kun hvis disse krav opfyldes, vil telematikken kunne leve op til den store opgave, som består i at tackle trafikproblemerne, at værne om miljøet og at fremme Den Europæiske Unions position i økonomisk og teknologisk henseende.

Bruxelles, den 14. maj 1998.

Manfred DAMMEYER

Formand for Regionsudvalget

() KOM(97) 223 endelig udg.

() EFT C 194 af 25.6.1997, s. 5.

() EFT L 228 af 9.9.1996, s. 1.

() EFT C 264 af 11.10.1995, s. 1.

() EFT C 309 af 5.11.1994, s. 1.